तिब्बती लोग
तिब्बती लोग, जो तिब्बती भाषा में बोड पा (བོད་པ་) कहलाते हैं, तिब्बत और उसके आसपास के क्षेत्रों में मूल रूप से बसने वाले लोगों की मानव जाति है। यह तिब्बती भाषा और उस से सम्बन्धित अन्य तिब्बताई भाषाएँ बोलते हैं और अधिकतर तिब्बती बौद्ध धर्म के अनुयायी हैं। तिब्बत के अलावा इनके समुदाय चीन, भारत, भूटान व नेपाल के पड़ोसी इलाकों में भी रहते हैं।
बैलकुप्पे
बैलकुप्पे (Bylakuppe) भारत के कर्नाटक राज्य के मैसूर ज़िले में स्थित एक बस्ती है। यहाँ "लुगस्सम सुंड्रेल लिङ" (1961 में स्थापित) और "देक्यीद लार्सो" (1969 में स्थापित) नामक दो आसन्न तिब्बती शरणार्थी बस्तियाँ स्थित हैं, साथ ही यहां कई तिब्बती बौद्ध मठ हैं। जुड़वां शहर कुशलनगर, बैलकुप्पे से 6 किलोमीटर की दूरी पर मौजूद है। तिब्बत से बाहर यह तिब्बती लोगों की विश्व की दूसरी सबसे बड़ी आबादी है (धर्मशाला के बाद)।